
Kjære lesere,

 

Med denne boka er vår tid i Rose Hill over – og for en opplevelse det har vært! Tusen takk for at dere fulgte med på dette eventyret.

 

Jeg er blitt veldig glad i denne byen og disse folkene. Usannsynlige venner fra alle samfunnslag som blir som en eneste stor familie.

 

Og det er kanskje grunnmotivet i denne serien. Familie er ikke bare det du er født inn i. Den er noe du kan finne, og den er noe du kan skape, og det synes jeg er en veldig vakker tanke.

 

Jeg håper dere blir glad i familien Gwen og Seb skaper seg. Jeg synes deres historie er den perfekte å avslutte denne serien med. Den vil etterlate dere med en varm, deilig følelse, og jeg kommer til å tenke på den i mange år framover.

 

Og med det, nyt den siste pappakvelden!

 

Hilsen Elsie Silver

Til alle dem som fikk høre at drømmene deres var for vidløftige, men som likevel fikk dem til å gå i oppfyllelse.

 

Og til den fæle engelsklæreren min på videregående, Mr. C, som så meg inn i øynene da jeg var seksten og sa at jeg aldri kom til å bli god til å skrive. Takk for motivasjonen.


 

Til leseren

I denne boka nevner jeg vektstigmatisering og tanker om fettfobi. Den inneholder korte samtaler om kroppshets. Jeg vil takke de første sensitivitetsleserne og den psykoterapeuten jeg rådførte meg med gjennom skrive- og redigeringsprosessen for at de hjalp meg med å sikre at disse temaene ble behandlet med den omsorgen og omtanken de fortjener.

Vær oppmerksom på at en av hovedpersonene i boka er brannflypilot, og at det dermed forekommer detaljerte skildringer av naturkatastrofer og relaterte temaer.

Seb

FOR ETT ÅR SIDEN …

Jeg er strandet på en flyplass, og alle irriterer meg.

«Vi er forsinket igjen, men det er så nydelig ute at det ikke gjør noe», kvitrer en stemme fra raden av blå stoler i imitert skinn bak meg. Det er en fin stemme. Fyldig og rolig og – ut fra hvordan hun prater i vei i telefonen – ikke det minste frustrert over å være strandet i en snøstorm. «Det føles som om jeg bor i en snøkule, liksom.»

Jeg fnyser og flekser nevene under de korslagte armene. Vi har ventet på å få gå om bord i tre timer, og denne dama synes ikke det gjør noe.

Og jeg tror henne. Jeg bryr meg ikke med å se i hennes retning, men jeg hører på tonen hennes, ærbødigheten i hvert ord, at hun aldri har sett snø og ville beskrevet dette marerittet som «koselig».

«Ja, helt ærlig … det er koselig.»

Jepp. Der har vi det. Hvem hun enn er, så nyter hun dette.

Må være jævla fint, for jeg holder på å gå på veggen. Folk som nyser uten å dekke for ansiktet, ungeskrik, lukta av harske bagels. Jeg har gått rundt meg selv som en tiger i bur, og selv ikke det hjelper lenger.

Overlat til Vancouver å være det eneste stedet i Canada som ikke takler en snøstorm. Og den er ikke engang så ille.

Sprakingen i høyttalerne filtrerer gjennom den lave summingen i venteområdet til Gate 82. «Til alle passasjerer som venter på å gå om bord i Air Acadias flight 2375 til Calgary. Vi må dessverre melde at flygningen er kansellert og utsatt til i morgen tidlig. Dere vil straks motta en e-post med oppdatert informasjon om avgangen. Vennligst kontakt en representant for flyselskapet dersom dere trenger mer assistanse. Vi setter pris på tålmodigheten og forståelsen og ser fram til å ønske dere velkommen om bord i morgen.»

Et kollektivt stønn bølger gjennom avgangshallen. Så følger en rekke kunngjøringer som serverer tilliggende gater samme beskjed: Ingen flygninger herfra i kveld.

Med et utmattet stønn legger jeg hodet bakover mot metallkanten på stolen. Det har vært en bedriten uke, og dette er bare sløyfen på drittpakken.

Jeg ville tømt hele bankkontoen bare for å få sove i min egen seng i natt. Få være alene i litt jævla fred og ro. Lette litt på trykket.

I stedet er jeg fullstendig komprimert. Hver eneste muskel føles stram, og jeg har vondt i kjeven etter å ha bitt tennene sammen. Selv lungene føles trange.

Dette var det siste jeg trengte etter at hele min verden ble snudd på hodet.

«Ja, kansellert.» Den altfor glade stemmen siver gjennom lufta mot meg. «Det går bra. Det er som det er. Jeg skal gjøre det beste ut av det! Når livet gir deg sitroner …»

Presser det faen meg syre rett i øynene på deg.

Jeg skyver meg opp på beina.

Et blikk over skulderen avdekker en manke med bølgende, platinablondt hår som skygger for ansiktet til dama som holder telefonen inntil øret og roter gjennom en svær reiseveske.

Jeg rynker panna da hun ler av noe personen i den andre enden sier. Jeg rister på hodet, snur meg og slenger bagen min over skulderen og tenker at hun er altfor fornøyd. Det er ikke normalt.

Av en eller annen grunn blir jeg enda surere av munterheten hennes. Så jeg går med tunge skritt over det bonede betonggulvet mot flyselskapets skranke for å se om det finnes noen mulighet til å komme seg til helvete ut herfra.

Jeg blir ikke mindre irritert av å stå i kø. Og det viser seg at jeg ikke er den eneste som er i bedritent humør. En sint middelaldrende mann foran meg har gått fra opprørt til total nedsmelting. Han hytter med pekefingeren mot den frynsete kundebehandleren og krever at hun fikser dette – som om hun personlig er skyld i snøstormen.

Han er sint på grunn av bagasjen sin. Han er sint på grunn av manglende innkvartering. Han er sint på grunn av den nye, tidlige avgangstiden.

Jeg er også sint, men jeg har ikke tenkt å sparke nedover. Og jo lenger jeg ser på dette, desto sintere blir jeg på denne fyren som oppfører seg som et stort rasshøl.

Jenta blir mørkerød i kinnene, og underleppa bevrer. Da øynene blir fylt av tårer og hun krymper seg under tiraden hans, har jeg fått nok.

«Hei, du.» Jeg retter den dype stemmen min mot skranken. «Sånt skjer. Ingen grunn til å snakke til henne på den måten.»

Hoder snus mot meg, inkludert det som tilhører mannen med det røde ansiktet. «Unnskyld meg?» Haka dirrer av raseri, leppa under den tykke barten krummer seg da han fester blikket på meg. Jeg får en følelse av at han ikke er vant til å få kjeft.

Jeg trekker på skuldrene. Den ultimate fornærmelsen mot en som bruker makten sin på en så nedlatende måte, er å se nonsjalant ut. «Gå deg en tur», sier jeg lavt og murrende. «Det er som det er.»

«Det er som det er?» Øynene buler, og det feite trynet hans blir enda mer mørkerødt.

Jeg kan ikke tro at jeg akkurat brukte den damas replikk på fyren, men jeg får et kick av å konfrontere ham, så jeg låner nok en uttalelse fra frøken Munter.

«Ja, det er liksom sånn at når livet serverer deg sitroner, skal du ikke oppføre deg som et rasshøl mot kundebehandlerne. Eller noe sånt.»

Mannen stirrer på meg, og jeg stirrer tilbake. Blikket hans glir over yndlingsskjorta mi i rutete flanell, og deretter ned over de svarte jeansene og skinnstøvlene. Jeg er større enn ham, og selv om det er noen år siden jeg kjørte knyttneven i noen, holder jeg meg ikke for god for det. Jeg nærmer meg riktignok førti, men jeg er i toppform, og det ville kanskje føles godt å lette litt på trykket.

De plirende øynene hans farer over den forstummede folkemengden, som om han vurderer hvor flau han burde være (svaret er veldig flau). Han innser visst at jeg ikke er en enkel målskive, for han snur seg tilbake mot kvinnen bak skranken – som ser kledelig sjokkert ut – og rasker med seg papirbilletten før han stormer av gårde så fort de illsinte små beina kan bære ham.

Å se ham vagge fornærmet av sted får det til å rykke i munnvikene.

Og jeg som trodde ingenting kunne få meg til å smile i kveld.

Selv om den sjenerte takken napper litt i hjerterøttene, blir ingenting bedre etter den høflige utvekslingen med kundebehandleren bak skranken – de nærmeste hotellene er fulle på grunn av andre kanselleringer, og avgangen vår er flyttet til klokka seks i morgen tidlig.

Akkurat nå er den åtte over elleve, og det vil si at innen jeg er kommet gjennom den forjævlige trafikken i og rundt byen til et sted som har et ledig rom, kan jeg like gjerne snu og kjøre tilbake, siden jeg må gjennom sikkerhetskontrollen på nytt. Den eneste fornuftige løsningen er å sove på en benk i terminalen.

Alt ved denne kvelden suger, men jeg svelger frustrasjonen som et ekte mannfolk og takker henne for hjelpen før jeg går for å finne et sted å installere meg for natta.

Slitne bein bærer meg gjennom terminalbygningen mens jeg ser etter et sted å gå ned i horisontalen i noen timer. Årevis med slokking av skogbranner har gitt meg en nifs evne til å duppe av nesten hvor som helst og fungere uten noe særlig søvn. Løpeild bryr seg ikke om at det er leggetid, og gjør gjerne størst skade etter mørkets frambrudd, så jeg er ikke fremmed for å ta en høneblund på ubekvemme steder.

Bortsett fra at jeg ikke er den eneste som ser ut til å ha avfunnet seg med å sove på flyplassen i natt.

Jeg blir stående med hendene i siden og se etter så mye som en ledig krok, men stedet er som et jævla vandrerhjem, med folk og bagasje strødd overalt.

Det eneste stedet blikket mitt lander på med en ledig plass, er baren. Ett enslig bord for to som grenser til sitteområdet, presset helt inntil passasjen til toalettene. Det er ikke glamorøst, men det er da noe. Og det hadde vært sabla godt med en drink akkurat nå.

Jeg bryr meg ikke om å spørre om det er ledig. Jeg marsjerer bare rett forbi den forlatte vertsstasjonen og tar det i besittelse. Og det var i siste liten også, ut fra strømmen av folk som kommer og ser seg rundt i restauranten som om de kan trylle fram en ledig plass med ren viljestyrke. Men ønsketenkningen deres er nytteløs. Baren er proppfull, skulder mot skulder, med et salig kaos av bager på gulvet. Oppjaget personale løper mellom bordene og sliter med å holde tritt med det uventede mandagsrushet.

Jeg synes synd på dem også, så jeg fisker fram telefonen og skroller mens jeg venter – jeg har jo ingen steder jeg skal være. Jeg rister på hodet av nyhetene om snøstormen og alt kaoset den skaper i regionen. I nesten enhver annen kanadisk by ville ikke dette vært et problem. Men her? Mangel på snøploger. Mangel på avisingsmaskiner.

Mens jeg skjeller ut en stor flyplass innvendig, blir jeg oppmerksom på en stemme.

Lyden drar meg rett ut av den nedadgående spiralen.

Jeg kikker opp, og der står hun. Limonadejenta.

Kvinnen.

For det er ingenting jenteaktig ved henne. Hun har en selvsikker holdning og myke, feminine kurver, som om det var hun som oppfant dem. Og den stemmen? Den er så langt fra jentete du kommer. Den stemmen er helt voksen. Den er ikke fnisete eller påtatt munter. Den er honning og krydder, myk med islett av varme – på grensen til sensuell, helt uten å anstrenge seg.

«Ikke en eneste plass noe sted?»

Det står en guttunge ved inngangen nå, som knapt ser gammel nok ut til å jobbe her. Han stirrer tilbake på henne, og jeg ser at han ikke er immun mot det hjerteformede ansiktet med matchende hjerteformet munn. Han ser ut som om han er klar til å bygge en stol til henne selv, bare for å gi henne et sted å sitte.

Da hun lar blikket gli over lokalet, ser han betatt på henne. Og jeg gjør det samme.

Ikke rart han praktisk talt peser. Han har akkurat støtt på en moderne Marilyn Monroe – bare at hun er enda yppigere. Løse, platinablonde lokker faller langs fyldige kinn og en søt liten nese. Men det er de store dådyrøynene som er et jævla spark i magen. Jeg kan banne på at blåfargen grenser til lavendel.

Jeg skifter stilling og ser ned i mobilen igjen. Jeg er altfor gammel til å glo på en pen jente på flyplassen. Det er mye mer passende å skrolle gjennom nyhetene.

«B-beklager. Jeg skulle ønske jeg kunne –»

Jeg hører at han snubler i ordene, og humrer.

Stakkars jævla guttunge.

«Å, ingen grunn til å beklage. Jeg ser faktisk en plass der borte. Takk for hjelpen.

Jeg fnyser. Hjelpen. Det var sjenerøst av henne.

«Er det noe som er morsomt?»

Jeg hører den stemmen igjen, nærmere denne gangen. Og da jeg ser opp, står hun rett foran meg.

Og tror du faen meg ikke jeg føler meg like målbundet som guttungen jeg nettopp lo av. Jeg stirrer tilbake på henne og får lyst til å krympe meg under vekten av det intense blikket.

Jeg mumler et irritert nei for å dekke over den ellers lamslåtte reaksjonen.

Jeg vurderte henne som pen tidligere, men jeg tok feil – hun er faen meg helt nydelig.

Munnvikene krummer seg i et underfundig smil. «Fint. Jeg hadde ikke likt å sitte sammen med en fremmed som ler for seg selv av ingenting.»

«Unnskyld?» spør jeg forvirret.

Men all forvirring fordufter da dama drar ut stolen overfor meg og setter seg.

Uten invitasjon.

«Du har ikke noe imot det, har du vel?»

Jeg retter meg opp, litt overrasket over … fortroligheten hennes? Vennligheten? Jeg vet ikke hvordan jeg skal forklare det, men det vipper meg av pinnen. Jeg er ikke en fyr som uten videre slår av en prat med fremmede. Herregud, jeg slår knapt av en prat med de få folkene jeg anser som venner.

«Tenk om noen andre sitter her?» grynter jeg, ikke helt komfortabel med dette uventede sammenstøtet – eller med hvor tiltrekkende jeg synes hun er.

Hun setter veska ned på gulvet med en hes, munter latter. Da hun retter seg opp, ser hun ikke det minste ukomfortabel ut. Hun hviler albuen på bordet og legger haka i håndflaten. «Det er ingen andre som sitter her.»

Jeg legger armene i kors og lener meg tilbake, skaper litt rom mellom oss. «Hvordan vet du det?»

Hun legger hodet på skakke, og lyset over oss framhever kinnene. «Ingen bag. Ingen telefon. Og du utstråler en ganske seriøs drit og dra-energi.»

Jeg hever et vantro øyebryn mot kvinnen. «Drit og dra-energi?»

Hun sender meg et konspiratorisk smil. «Ja, hvis du var et hus, ville jeg renset deg med salvie.»

Der ja, mer granola, hokuspokus, lag limonade, jordens salt-piss. Nøyaktig det jeg er i humør til.

Jeg biter meg på innsiden av kinnet for ikke å le, og jeg mistenker at hun oppfatter kynismen min, men hun strekker bare hånden over bordet. En tatovering fanger blikket mitt, slanke ranker og løv som brer seg ut mot meg.

Jeg skuler mot hånden hennes, og blir belønnet med en dyp latter fulgt av: «Hei. Takk for at du inviterte meg til å sitte hos deg. Jeg heter Gwen. Og du heter?»

Jeg titter opp igjen. De glitrende øynene flakker mellom mine, og et smilehull i det høyre kinnet blir dypere jo lenger jeg skuler tilbake. Jeg kan banne på at hun får et kick av å irritere meg.

Så jeg ødelegger moroa for henne, tar imot hånden hennes med et bryskt: «Hei. Jeg heter Seb. Og jeg tror vi har vilt forskjellig forståelse av ordet invitere.»

Gwen hever den ene skulderen i et mykt skuldertrekk. «Kanskje det var meningen at denne plassen skulle stå tom.»

Jeg strammer munnen. «Ja, nettopp. Den skulle det.»

Hun ler lavt og rister på hodet, som om jeg fascinerer henne. «Men her er jeg. Og du vet hva de sier … Når livet gir deg sitroner …» Hun blunker til meg, og jeansene mine føles ørlite grann trangere foran.

Jeg strammer kjeven, men jeg gir kvinnen som sitter overfor meg, mitt beste uinteresserte blikk i et patetisk forsøk på å dekke over den direkte gutteaktige reaksjonen jeg har på henne.

«Tenk om jeg ønsket meg lime?» spør jeg, akkurat idet en oppkavet servitør dukker opp ved bordet vårt med et åndeløst: «Klare til å bestille?»

Gwen – inntrengeren – nøler ikke et sekund. Med blikket fiksert på meg og den pene munnen krummet i et lurt smil sier hun: «Å, takk og lov at du er her. Denne mannen har akutt behov for en lime margarita. Ekstra sur.»

Gwen

Servitøren haster av gårde før jeg er ferdig med å si «To, takk». Da jeg snur meg tilbake til mannen som sitter overfor meg, blir jeg møtt av et blikk som kunne drepe.

Og hvis jeg ikke hadde sett ham være så fordømt grei mot den stakkars kundebehandleren, hadde jeg kanskje kjøpt det. Men jeg var der. Fra noen plasser bak i køen så jeg ham ta den kvinnen i forsvar uten å nøle.

Herregud, han brukte til og med en frisk og morsom variant av et av yndlingsuttrykkene mine.

Så nei, sure Seb med mørke, tunge øyebryn som er rynket hardt med en søt liten nyve over nesa, skremmer ikke meg.

Jeg vet hvordan et skikkelig ondsinnet uttrykk ser ut – den sorten som kommer før ord som er skarpe nok til å såre. Og dette er ikke et sånt et. I stedet virker han bare morsk og mandig.

Skulle jeg beskrive ham med ett ord, ville det være maskulin. Fra topp til tå.

Kraftige svarte skinnstøvler, streite Levi’s og en myk, rett flanellsskjorte gir ham reale tømmerhogger-vibber. En gretten tømmerhogger.

Men det er ansiktet som er det mest oppsiktsvekkende. Han er ikke tradisjonelt kjekk, ikke konvensjonelt pen. Nesa er sterk, kjeven firskåren, og det tette skjegget er trimmet. Det mørkebrune håret har islett av sølv, og er kortklippet på sidene og pent stylet på toppen.

«Inviterte du akkurat deg selv til bordet mitt og bestilte for meg?» Den dype stemmen er morsk, men ikke sint.

«Å, så dette er ditt bord? Unnskyld meg, altså. Jeg var ikke klar over at du eier flyplassen.»

Det pulserer i en åre på siden av halsen hans. En jeg vet bare er synlig fordi denne mannen er veldig, veldig anspent. «Nei, men det er en kjent regel at når noen sitter ved et bord, er de andre stolene også opptatt.»

Munnen min former en O mens jeg later som om denne nye informasjonen er oppklarende. «Jøss, det ante jeg ikke. Jeg har ikke lest regelboka for å være strandet på en flyplass over natta. Har du den her?»

Han skuler tilbake på meg og lar tunga gli over fortennene.

Jeg smiler og trekker uskyldig på skuldrene. «Det slår meg at vi alle er i samme møkkabåt i kveld, og enhver tom stol er fritt vilt. Hvis du ikke liker meg, er jeg redd jeg ikke kan hjelpe deg. Men hvis det bare er margaritaer du ikke liker, hjelper jeg deg gjerne ved å drikke begge to. Jeg har ingen steder jeg skal være i kveld, og jeg har sansen for en god margarita.»

Den fyldige munnen åpner seg som om han skal til å si noe, men det kommer ingen ord. Han stirrer bare tilbake på meg som om jeg er en eksotisk fugl han aldri har sett før. Til slutt mumler han: «Jeg liker deg godt nok.»

«Wow, det var store ord til deg å være. Takk for at du beærer meg med din godkjenning», erter jeg og ser at han himler med øynene og biter tennene sammen, som om implikasjonen irriterer ham på en eller annen måte.

«Jeg mente det ikke sånn, og det vet du.»

Jeg lener meg tilbake med et fornøyd smil, legger armene i kors og etteraper stillingen hans. «Gjør jeg? Alt jeg vet om deg, er at du foretrekker lime framfor sitroner og har en sterk moralfølelse.»

Han skakker litt på hodet. «Sterk moralfølelse?»

«Kundeskranken.»

Det demrer for ham. «Så det fikk du med deg?»

«I all sin prakt. Og det var virkelig praktfullt.»

Han grynter, skifter stilling og viker med blikket, som om han blir ille til mote av komplimentet. «Det var ingen stor greie.»

Jeg tenker over det. «Jeg mener … Det var ingen andre som gjorde noe. Jeg mistenker at det var en ganske stor greie for den dama. Det er et vanlig fenomen at menn som han der fyrer seg opp når de snakker med noen de kan skremme.»

Bare spør faren min.

Han ønsket å sende meg spak og lydig ut i verden.

Og han mislyktes.

Det eneste han sendte meg ut i verden med, var en trassig holdning, hardnakket optimisme og et ønske om å følge drømmene mine … og et pappakompleks. Men akkurat det har ingen praktisk betydning, for jeg har ikke snakket med mannen på åtte år.

Seb ler av vurderingen min og fikler med servietten med innrullet bestikk foran seg. «Ja, den fyren var en jævla taper. Såpass kan jeg fortelle deg.»

Jeg nikker og hører ham mumle: «Kanskje du burde rense ham med salvie i stedet.»

Jeg sperrer opp øynene og studerer ham, finner ikke et eneste annet tegn til at han akkurat kom med en sarkastisk kommentar. Så jeg spiller med. «Absolutt. Jeg skal ta det til etterretning. Hvis vi klarer å spore ham opp i kveld, kunne jeg tilby dere en to-for-én-deal og få dere begge renset.»

Han belønner meg med mer skuling, og det får meg bare til å le.

«Så hvor er du på vei?» spør han.

«Toronto. Og du?»

«Calgary.» Jeg nikker, kommer på at gaten hans var rett ved min. Jeg kikker ned og får øye på navnelappen som er festet til bagen. Det kan se ut som om «Seb» er en forkortelse for Sebastian Rousseau.

Til og med navnet hans er sexy, tenker jeg adspredt.

I samme øyeblikk blir ølbrikker skjøvet over bordet, og to margaritaer blir klasket ned foran oss idet servitøren farer forbi.

Seb stirrer mistenksomt på glasset med klargrønn væske før han løfter de mørke øynene mot meg. «De er veldig … neonfargede.»

Jeg nikker alvorlig og ser ned på drinken. Den minner definitivt ikke om margaritaene jeg nøt på yogaretreaten på stranda i Mexico for bare et døgn siden. «Denne ser ut som konsentratjuice fra barpistolen. Det er en margarita, men ikke en god margarita.»

Seb skjærer en grimase. «Denne kommer til å være søt som faen.»

«Jeg har én god nyhet.» Det mørke blikket lander på meg, og en sommerfugl flagrer med vingene et sekund. «Den gode nyheten er …» Jeg slikker meg om munnen. «Den gode nyheten er at det flyter tequila rundt i all den søte juicen.»

Han nikker uten å se bort. Og selv om jeg vanligvis ikke er typen til å krympe meg av en manns oppmerksomhet, kjenner jeg at jeg rødmer da denne mannen mønstrer meg. Blikket hans er anerkjennende, og jeg nyter det i fulle drag.

«Det er et strålende poeng. Og når du er strandet på en flyplass over natta, er litt tequila bedre enn ingen tequila.»

Jeg retter meg opp, legger underarmene på bordet og lener meg nærmere. «Absolutt. Jeg er sikker på at dette vil få oss til å føle oss bedre. Siden livet gir oss lime og alt det der.»

Det rykker i de ubarberte kinnene før han legger fingrene rundt glasset.

Den store hånden hans får det til å se lite ut, og jeg kan ikke unngå å legge merke til sporene etter fysisk arbeid på hendene. De er grove. Træler i håndflatene, et og annet arr på håndbaken. Én negl med et lilla skjær etter et blåmerke.

Jo da, denne mannen jobber med hendene.

Jeg svelger raskt og følger opp, hever glasset mot midten av bordet. «Skål. For lime.»

Seb rister svakt på hodet før han hever glasset og klinker det mot mitt. «For lime.»

Vi tar begge en slurk, og jeg prøver å la være å skjære en grimase, for det smaker faktisk som flytende sukker. Men hver slurk smaker bedre enn den forrige, og snart merker jeg knapt at jeg drikker en oppskrytt limeade.

En kameratslig stillhet senker seg mens vi nipper til drinken og ser verden passere. Men jo flere margaritaer vi drikker, desto mer forvandler denne stillheten seg til et brisent, godmodig selskap. Man kan i det minste si at vi er sammen om å sitte og glo på folk og slenge en og annen kommentar til hverandre mens vi bytter på å peke på kveldens kaos – et par som krangler, et barn som faller ned fra et sete det klatret på, en mann som stavrer ut av restauranten med blodskutte øyne.

Men det er faren og den halvvoksne datteren som sitter i baren sammen, jeg stadig vender tilbake til. Måten hun sa «Pappaaa» på og kastet hodet bakover da han dro en vits, påkalte oppmerksomheten min, og den uanstrengte vennligheten mellom dem får meg stadig til å søke dem med blikket. Begge drikker øl og ser på sportshøydepunktene på skjermen. Ler. På et tidspunkt klemmer han til og med skulderen hennes.

Å se på dem er som å kjøre en finger inn i et gammelt sår. Et som bare ikke vil gro, uansett hvor hardt jeg prøver. Uansett hvor mye jeg jobber med det.

Jeg lengter etter det forholdet der.

Og jeg kommer aldri til å få det.

Etter hvert tynnes folkemengden i baren ut. Andre gjester er forutseende nok til å finne et sted å installere seg for natta. Mannen og datteren går også.

Men ikke vi. Nei, vi fortsetter bare å bestille de mest bedritne margaritaene jeg noen gang har smakt.

Da vi får servert regningen og personalet begynner å rydde rundt oss, har vi det fortsatt ikke travelt. Jeg har for mange spørsmål som svirrer rundt i hodet, sånne jeg vil stille Seb nå som tequilaen og sukkeret har myket ham opp.

«Så hva jobber du med?»

Han lar tunga gli over tennene som om han vurderer om han skal svare meg. Så, med et skuldertrekk, svarer han med ru stemme. «Jeg er brannflypilot. Men om vinteren –»

Jeg klasker håndflatene i bordet og kaster meg forover så puppene blir presset mot bordkanten. Han senker blikket mot brystet mitt et øyeblikk, men jeg kommenterer det ikke. Puppene mine er rimelig store, og de er alltid i veien. «Unnskyld meg, men hæ? Er du ikke bare en vanlig, heltemodig brannmann? Flyr du ekte fly inn i ekte branner og slipper vann ned på dem?»

«Kommer an på brannen. Og strategien. Noen ganger er det flammehemmere.»

Jeg kjenner at det brenner i kinnene da jeg lar blikket gli over ham med nyvunnen respekt. «Så du er på en måte en helte-helt», sier jeg og lener meg tilbake i stolen for å ta mannen foran meg nærmere i øyesyn.

Stakkaren ser ut til å bli ille til mote av de rosende ordene. Skal vedde på at han ikke oppfatter seg selv sånn i det hele tatt. Han er brysk og direkte. Skal vedde på at han kommer til å si at han bare «gjør jobben sin».

«Det er tequilaen som får deg til å overdrive.»

Jeg fnyser. «Greit, Top Gun. Jeg er sikker på at en som fikk hjemmet sitt berget av den perfekte presisjonen og de enorme stålballene dine ville, beskrive bidraget ditt som «overdrevet».

Han flirer og ser bort. «Du har ordene i din makt. Det skal være sikkert.»

Jeg gjør en rullebevegelse med hånden og bøyer hodet i et dramatisk bukk. «Takk, takk. Jeg er her hele natta.» Jeg løfter hodet og blunker til ham. «Nei, bokstavelig talt, jeg er faen meg strandet her.»

Skyggen av et smil farer over leppene hans, og herregud, jeg soler meg i det. Jeg er sikker på at han syntes jeg var irriterende da jeg satte meg ned, og nå har jeg snodd meg inn på et helt annet territorium. Og det er en enorm lettelse, for jeg takler ikke at folk ikke liker meg. Det er sånt som gnager og holder meg våken om natta.

«Og hva jobber du med, Gwen? Er du standupkomiker? Eller spåkone?»

Jeg stikker tunga i kinnet. «Nei. Men jeg hadde en tarot-fase.»

Han himler med øynene, og jeg tar en slurk til. Han senker blikket igjen, men denne gangen mot tungespissen min da den smetter ut over saltkanten.

«Jeg er yogainstruktør.»

Han sperrer opp øynene, trekker blikket til seg. «Det gir virkelig mening.»

Den ørlille kritiske stemmen som høres faretruende ut som faren min, dukker opp i hodet. Det gir virkelig mening kan tolkes på mange måter, men siden jeg har brukt årevis på å forsvare karrierevalgene mine, høres alt ut som et stikk.

Det sender meg rett i forsvarsposisjon.

«Jeg er skikkelig god til det også», sier jeg for å forklare meg. «Jeg har hundrevis av undervisningstimer under beltet. Har praktisert over hele verden. Jeg tar til og med oppdrag for profesjonelle idrettslag.»

Seb nikker, ett kontant nikk med skjeggstubb-haka. «Jeg mente det jeg sa. Jeg kan se det for meg. Og jeg tviler ikke på at du er utrolig dyktig.»

Lettelsen får meg til å senke skuldrene, og jeg slipper ut pusten jeg ikke innså at jeg holdt. «Jo, nei. Jeg er bare vant til at folk …» Jeg lar setningen henge med en lett latter og viker med blikket. «Vet du hva? Samme kan det være.»

«Nei, si det.»

Jeg flytter blikket tilbake på mannen som sitter overfor meg. Han som ser og lytter. Virkelig lytter. Han sitter lett foroverlent, med stive skuldre og oppmerksomheten festet på meg. Som om han faktisk vil høre det jeg har å si.

Så jeg trekker på skuldrene og kjører på. «Jeg vet ikke. For det første ser jeg ikke sånn ut som folk forventer at en yogainstruktør skal se ut.»

Blikket hans farer over kroppen min, nedover og så oppover igjen. Og jeg ser ikke annet enn anerkjennelse der. «Hva mener du? Du ser ut som en yogainstruktør for meg.»

Han sier det så enkelt og med et litt forvirret tonefall. Det er … sjarmerende. Forfriskende.

Jeg svarer med et skuldertrekk. «Jeg mente størrelsen min.»

Nå rynker han panna. Forvirringen går over i irritasjon. «Folk er teite», grynter han bare.

Gleden dirrer i brystet, og jeg må holde tilbake et smil. Så fortsetter jeg. «Og så klapper folk meg liksom ofte på hodet når jeg forteller hva jeg driver med. Liksom Så søtt, men hva skal du gjøre når du blir stor? Eller men hva med universitetet? Veldig nedlatende. Det er slitsomt å måtte forsvare det jeg gjør, som noe av verdi.»

Han rynker panna igjen, og i et øyeblikk ser han … sint ut. Kanskje er det noe jeg innbiller meg, men han virker nesten støtt på mine vegne. Da han åpner munnen igjen, er stemmen på grensen til streng. «Igjen, folk er teite. Det er mange av oss som får gode jobber og tilfredsstillende karrierer uten å ha gått på universitetet.»

Jeg smiler takknemlig og kyler i meg resten av margaritaen for å dekke over eventuell grining. «Det burde du fortelle faren min», mumler jeg før jeg smeller glasset i bordet som en klubbe.

Innvendig irettesetter jeg meg selv for å ha dumpet den personlige bagasjen min over denne sexy fremmede fyren bare fordi han er hyggelig mot meg og sier ting jeg er desperat etter å høre.

Så skyver jeg meg opp i stående for å skifte tema. «Greit, altfor seriøst. Nå går vi og finner på noe.»




aschehoug-logo-ny.png
o« ASCHEHOUGs






sign.jpg





cover.jpg
«Elsie Silver er dronningen av small town
cozy romance, og jeg sluker hver eneste bok!»
Anne Louise Morseth

BRENNENDE FOLELSER

FJERDE BOK | ROSE HILL-SERIEN
INTERNASJONAL BESTSELGER

ELSIE SILVER

i









